Talk Is Cheap

**Talk Is Cheap** on englantilaisen muusikon Keith Richardsin, The Rolling Stonesin kitaristin, esikoissooloalbumi, joka julkaistiin vuonna 1988. Levyn julkaisi Virgin Records. Se sai ilmestyessään myönteiset arvostelut. 

Albumilta julkaistiin singlenä kappaleet ”Take It so Hard” ja ”Make No Mistake”, joista tehtiin myös musiikkivideot. Albumilla soittaa Keith Richardsin perustama yhtye The X-Pensive Winos.

## Tausta
Rolling Stonesin johtohahmojen, laulaja Mick Jaggerin ja kitaristi Keith Richardsin välit kiristyivät 1980-luvulla, kun he alkoivat olla eri mieltä yhtyeen musiikillisesta suunnasta. Imagoonsa tarkasti suhtautunut Jagger halusi seurata uusia trendejä ja pitää Rolling Stonesin ajankohtaisena, kun taas Richards halusi säilyttää yhtyeen juuret blues-pohjaisena rock-yhtyeenä. Kun riitelyn seurauksena Jagger keskittyi mieluummin soolouraansa sen sijaan, että olisi lähtenyt Rolling Stonesin ''Dirty Work'' -albumin kiertueelle vuonna 1986, Richards suuttui asiasta ja aloitti oman sooloprojektinsa. '

*Talk is Cheap* -albumin kappale “You Don’t Move Me” syntyi heidän välirikkonsa innoittamana. Keith kritisoi kappaleessa avoimesti Mick Jaggeria, joka vastasi Richardsin kritiikkiin *Primitive Cool* -sooloalbuminsa kappaleessa ”Shoot Off Your Mouth”. Richards ryhtyi sooloalbumillaan yhteistyöhön rumpali, tuottaja Steve Jordanin kanssa, joka oli työskennellyt aikaisemmin studiomuusikkona *Dirty Work* -levyllä ja josta tuli myöhemmin Rolling Stonesin kiertuerumpali Charlie Wattsin kuoleman (2021) jälkeen.

Kaksikko kirjoitti useita uusia kappaleita, joista ”Almost Hear You Sigh” päätyi myöhemmin Rolling Stonesin ''Steel Wheels'' -albumille vuonna 1989. Keith Richards halusi albumille oman bändisoundin ja siksi sooloalbumia varten koottiin yhtye The X-Pensive Winos. Yhtyeessä soitti Keith Richardsin ja Steve Jordanin lisäksi kitaristi Waddy Wachtel, kosketinsoittaja Ivan Neville, basisti, rumpali Charley Drayton ja saksofonisti Bobby Keys. 

Äänitykset alkoivat elokuussa 1987 Le Studiossa Morin Heightsissa Quebecissä ja jatkuivat satunnaisesti seuraavan vuoden toukokuuhun asti. Äänityksiä tehtiin myös Montserratilla ja Bermudalla. Levyn äänityksiin osallistui myös useita vierailevia artisteja, kuten Sarah Dash, Bootsy Collins, Maceo Parker, The Memphis Horns -torvisektio ja laulaja Patti Scialfa. Ainoa toinen The Rolling Stones -yhtyeen jäsen, joka soitti levyllä, oli kitaristi Mick Taylor. Albumin kannen suunnitteli, valokuvaaja Sante D'Orazio. 

Korostaakseen itsenäisyyttään Richards teki levytyssopimuksen Virgin Recordsin kanssa, kun taas The Rolling Stones oli tuolloin Sony Musicin alaisuudessa. Yhtye siirtyi Virginille vasta vuonna 1993. Albumilta julkaistiin singlenä kappaleet ”Take it so Hard” sekä ”Make No Mistake”, ja niistä tehtiin myös musiikkivideot. Albumi sai hyvät arvostelut. Esimerkiksi *Record Collector* -lehden mukaan albumilla soi ”lämmin, telepaattinen ja sielukas funk, Kokonaisuus kuulostaa konkreettisesti siltä, että muusikot pitävät soittaessaan suunnattomasti hauskaa.”

## Kappaleet
Kappaleet on säveltänyt ja sanoittanut Keith Richards & Steve Jordan

**A-puoli**

# Big Enough&nbsp;– 3:17
# Take It So Hard&nbsp;– 3:11
# Struggle&nbsp;– 4:10
# I Could Have Stood You Up&nbsp;– 3:12
# Make No Mistake&nbsp;– 4:53
# You Don’t Move Me&nbsp;– 4:48

**B-puoli**

# How I Wish&nbsp;– 3:32
# Rockawhile&nbsp;– 4:38
# Whip It Up&nbsp;– 4:01
# Locked Away&nbsp;– 5:48
# It Means a Lot&nbsp;– 5:22

## Muusikot

### The X-Pensive Winos

* Keith Richards – laulu, kitara
* Waddy Wachtel – kitara
* Charley Drayton – basso, (rummut kappaleessa Take It So Hard)
* Steve Jordan – rummut, lyömäsoittimet, (basso kappaleessa Take It So Hard)
* Ivan Neville  – koskettimet, piano
* Bobby Keys – saksofoni

### Vierailevat muusikot

* Bootsy Collins – basso kappaleella Big Enough
* Sarah Dash – Laulu kappaleessa Make No Mistake
* Michael Doucet – viulu kappaleella Locked Away
* Stanley ”Buckwheat” Dural – harmonikka kappaleilla You Don't Move Me, Rockawhile ja Locked Away
* Johnnie Johnson – piano kappaleella I Could Have Stood You Up
* Chuck Leavell – urut kappaleella I Could Have Stood You Up
* Maceo Parker – alttosaksofoni kappaleella Big Enough
* Joey Spampinato – basso kappaleilla I Could Have Stood You Up ja Rockawhile
* Mick Taylor – kitara kappaleella I Could Have Stood You Up
* Bernie Worrell – urut kappaleilla Big Enough ja You Don’t Move Me, klavinetti kappaleilla Make No Mistake ja Rockawhile
* Jimmi Kinnard – basso kappaleella Make No Mistake
* Patti Scialfa – taustalaulu
* The Memphis Horns – puhaltimet
* Willie Mitchell – puhallinsovitukset

## Lähteet